Euroopa Parlamendi resolutsioon,

5. mai 2010,

tähelepanekutega, mis on Eurojusti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Eurojusti 2008. aasta lõplikku raamatupidamise aastaaruannet;

võttes arvesse kontrollikoja aruannet Eurojusti 2008. aasta lõpliku raamatupidamise aastaaruande kohta koos Eurojusti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 28. veebruari 2002. aasta otsust 2002/187/JSK, millega moodustatakse Eurojust, et tugevdada võitlust raskete kuritegude vastu, [3] eriti selle artiklit 36;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ja kodanikuvabaduste, justiits- ja siseasjade komisjoni arvamust (A7-0093/2010);

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et 23. aprillil 2009 andis Euroopa Parlament heakskiidu Eurojusti haldusdirektori tegevusele Eurojusti 2007. aasta eelarve täitmisel, [5] ja et eelarve täitmisele heakskiidu andmise otsusele lisatud resolutsioonis parlament muu hulgas:

- võttis teadmiseks kontrollikoja tähelepaneku, et 2007. aastaks nähti kulukohustustena ette 18000000 eurot, millest 5200000 eurot kanti üle järgmisesse aastasse;

- väljendas kahetsust, et kontrollikoda leidis hankemenetlustes ikka veel puudujääke, nagu ka kahel eelneval aastal;

- tundis muret seoses kontrollikoja tähelepanekuga, mille kohaselt Eurojust ei suutnud värvata 60 töötajat 2007. aasta ametikohtade loetelu järgimiseks ja 2007. aasta lõpuks oli täidetud ainult 95 ametikohta,

1. märgib rahuloluga, et kontrollikoda on leidnud piisavalt kinnitust selle kohta, et Euroopa Õigusalase Koostöö Üksuse (Eurojust) raamatupidamise aastaaruanne 31. detsembril 2008. aastal lõppenud eelarveaasta kohta on kõigis olulistes aspektides usaldusväärne ning selle aluseks olevad tehingud on tervikuna seaduslikud ja korrektsed;

Tulemused

2. rõhutab, et näitajate puudumine, puudused kasutajate rahulolu mõõtmisel ning eelarve ja tööprogrammi vaheline kooskõlastamatus muudavad Eurojusti tulemuste hindamise raskeks;

3. väljendab rahulolu Eurojusti ja OLAFi vahelise koostöö korda käsitleva praktilise kokkuleppe [6] sõlmimise üle 24. septembril 2008;

4. märgib, et eelseisvatel aastatel peaks Eurojusti eelarve täitmisele heakskiidu andmine põhinema rohkem Eurojusti tegevusel kogu aasta jooksul;

Assigneeringute ülekandmine

5. võtab teadmiseks kontrollikoja tähelepaneku, et 2008. aastal oli Eurojustil endiselt probleeme assigneeringute ülekandmisega järgmisesse aastasse, isegi kui tundub, et summa oli väiksem kui eelneval eelarveaastal (13 % lõplikest eelarveassigneeringutest, samas kui 2007. aastal oli ülekantud assigneeringuid 25 %); märgib siiski murega, et eelmisest eelarveaastast üle kantud ja seejärel tühistatud assigneeringute määr (antud juhul 1000000 eurot, mis on 25 % ülekantud assigneeringutest) oli kõrge ja et selline olukord on vastuolus aastasuse põhimõttega; palub seetõttu Eurojustil võtta meetmeid sellise olukorra kordumise vältimiseks tulevikus ja teavitada seejärel eelarve täitmisele heakskiitu andvat institutsiooni;

6. võtab teadmiseks, et Eurojusti raamatupidamine kajastab 2008. aastal saadud intressitulu 191390,56 eurot; järeldab aastaaruande ja intressimaksete summa põhjal, et Eurojusti käsutuses on püsivalt suur sularahavalu; võtab teadmiseks, et 31. detsembril 2008 oli Eurojusti sularahareservis 4612878,47 eurot; palub komisjonil uurida võimalusi, millega tagatakse määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne rakendamine, samuti seda, milliseid kontseptuaalseid muudatusi on vaja selleks, et hoida Eurojusti sularahareserv püsivalt võimalikult väiksena;

Puudused hankemenetlustes

7. väljendab kahetsust, et kontrollikoda leidis hankemenetlustes ikka veel puudujääke, nagu ka kolmel eelneval aastal; on eelkõige mures kontrollikoja tähelepaneku pärast, mille kohaselt ei hinnatud 2008. aastal avaldatud hankeid enamikul juhtudel enne hankemenetluse käivitamist turuväärtuse alusel, ka toodi välja korduvad ja olulised puudused lepingute järelevalves ja hangete kavandamises; rõhutab, et see olukord näitab suuri puudusi Eurojusti eri teenistuste suutlikkuses teha nõuetekohaselt koostööd ja näitab eelarvevahendite käsutaja poolse juhenduse ja kontrollimise puudumist;

8. võtab teadmiseks Eurojusti vastuse, et ta on juurutamas tegevuskava, mis on suunatud kontrollikoja poolt tuvastatud puuduste kõrvaldamisele; palub Eurojustil seetõttu teavitada eelarve täitmisele heakskiitu andvat institutsiooni selle tegevuskava tulemustest;

Inimressursid

9. väljendab muret asjaolu pärast, et kontrollikoda on taas märkinud puudusi töölevõtmise korra planeerimisel ja rakendamisel; märgib eelkõige täitmata ametikohtade endiselt väga kõrget määra (26 %), mis on küll madalam kui 2007. aastal (33 %);

10. nõustub kontrollikoja arvamusega, et Eurojust ei ole järginud sihtotstarbelisuse põhimõtet, kuna assigneeringutest kanti 1800000 euro suurune summa üle ajutiste ja lepinguliste töötajate palkadeks, et suurendada peamiselt ajutise tööjõuga seotud assigneeringuid (238 % võrra);

11. võtab teadmiseks Eurojusti vastuse selles osas, mis puudutab kontrollikoja kriitikat seoses töötajate valikumenetlustega; palub Eurojustil eelkõige teavitada eelarve täitmisele heakskiitu andvat institutsiooni 2009. aastal käivitatud uuest värbamismenetlusest, mis peaks nüüdsest peale tagama parema läbipaistvuse ja väljast tulevate kandidaatide ning Eurojusti enda kandidaatide mittediskrimineeriva kohtlemise;

Siseaudit

12. tunneb muret, et ühtegi siseauditi talituse 26 soovitusest ei ole täielikult rakendanud; märgib, et nelja neist loetakse "ülitähtsaks" ja 12 "väga oluliseks"; nõuab seetõttu tungivalt, et Eurojust viiks viivitamata ellu järgmised personalijuhtimise alased soovitused: valmistada ette lühiajaline kava praegu vabade töökohtade täitmiseks; määratleda uuesti personaliosakonna ülesehitus; vähendada ajutiste töötajate arvu; tugevdada värbamismenetlust; võtta vastu karjäärivõimaluste rakenduseeskirjad; tagada valikukomisjoni liikmete sõltumatus; ning tagada avalike hangete menetluste nõuetekohane rakendamine;

13. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [7].

[1] ELT C 304, 15.12.2009, lk 131.

[2] EÜT L 248, 16.9.2002, lk 1.

[3] EÜT L 63, 6.3.2002, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 112.

[6] ELT C 314, 9.12.2008, lk 4.

[7] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------